Informácia o priebehu rokovaní a záveroch prijatých XV. Valným zhromaždením Svetovej organizácie cestovného ruchu v Pekingu, Čína
v dňoch 17. – 24. októbra 2003

	Oficiálna delegácia Slovenskej republiky vedená štátnym tajomníkom Ministerstva hospodárstva SR, Lászlóm Pomothym, sa zúčastnila v dňoch 17. – 24. októbra 2003 na XV. Valnom zhromaždení /VZ/ Svetovej organizácie cestovného ruchu /WTO – World Tourism Organization/ v Pekingu, Čína.

	WTO je medzivládnou organizáciou zapojenou do systému medzinárodných organizácií oficiálne pridruženou k OSN od roku 1977. Jej hlavným cieľom je všestranná podpora cestovného ruchu vzhľadom na jeho dynamiku rozvoja, ekonomický prínos a zvyšovanie mierovej konfrontácie rôznych civilizácií a kultúr. Súčasnú členskú základňu organizácie tvorí 143 členských štátov, 7 asociovaných členov a vyše 300 afilovaných členov reprezentujúcich súkromný sektor.

	Slovenská republika ako suverénny štát je plnoprávnym členom WTO od 01. 01. 1993. Bývalé Československo bolo jedným zo zakladajúcich členov predchodcu WTO – Medzinárodného kongresu oficiálnych propagačných združení –už v roku 1925, ktorého výročná konferencia sa konala v roku 1926 vo vtedajšom Československu. Od 02. 01. 1975 sa WTO stala medzinárodnou medzivládnou organizáciou so sídlom v Madride, keď vstúpil do platnosti štatút organizácie prijatý v septembri 1970 v Mexiko City a začala požívať terajší názov.

VZ je najvyšším orgánom WTO. Zasadá každé dva roky a zúčastňujú sa ho delegácie reprezentujúce plnoprávnych, asociovaných a afilovaných členov. Na XV. VZ WTO bolo prítomných takmer 900 delegátov zo 130 krajín sveta a 77 organizácií a spoločností z oblasti cestovného ruchu, z toho 57 na ministerskej úrovni, 44 na úrovni štátnych tajomníkov a 46 VIP. 

	Oficiálne otvorenie XV. VZ sa uskutočnilo 19. októbra 2003 vo Veľkej sále ľudu v Pekingu.  Otvárací ceremoniál poctili svojou prítomnosťou okrem generálneho tajomníka WTO, p. Francesca Frangialliho aj čínsky premiér, p. Wen Jiabao a zástupkyňa generálneho tajomníka OSN, p. Louise Fréchette. 

	Ústrednou témou XV. VZ WTO bolo odsúhlasenie transformácie organizácie na špecializovanú agentúru OSN v súlade s čl. 57 a 63 Charty Spojených národov. Dohoda, ktorú schválilo VZ WTO v pondelok 20. októbra 2003 a ktorá má byť následne schválená 7. novembra 2003 aj Valným zhromaždením OSN, je výsledkom procesu, ktorý sa začal už v roku 1969, keď VZ OSN prijalo rezolúciu vyzývajúcu k zriadeniu medzivládnej organizácie v rámci systému OSN, ktorá by bola zodpovedná za cestovný ruch. Podľa predstaviteľov WTO schválená dohoda potvrdzuje vedúcu úlohu WTO vo svetovom cestovnom ruchu a transformácia prinesie pre WTO väčšie zviditeľnenie a uznanie, ktoré si cestovný ruch bezpochyby zaslúži vzhľadom na svoje schopnosti generovať vyšší hrubý domáci produkt, nové pracovné miesta a investície vo väčšej miere než iné ekonomické aktivity. Po definitívnom schválení dohody Valným zhromaždením OSN začiatkom novembra tohto roku sa tak WTO stane prvou novou špecializovanou agentúrou OSN od roku 1985. Pri tejto príležitosti p. Louise Fréchette povedala, že OSN víta užšie vzťahy s WTO a ich prehlbovanie medzi oboma organizáciami odráža rastúci význam cestovného ruchu v súčasnom globalizovanom svete. Zároveň vyzvala všetky vlády, aby prijali a uviedli do života opatrenia nevyhnutné k prevencii a boju proti všetkým formám zneužívania detí v cestovnom ruchu.

V rámci plenárnych zasadnutí XV. VZ WTO boli prijaté nasledovné návrhy rezolúcií:

Zvolenie prezidenta a vice-prezidentov VZ

VZ zvolilo p. GU Zhoaxi, podpredsedu Čínskeho národného úradu pre cestovný ruch, za prezidenta XV. VZ.
VZ zvolilo nasledovných vice-prezidentov: p. Frédéric Dohou (Benin), p. Philemon Malima (Namíbia), p. José Rafael Serrano (Ekvádor), p. Jaime Basilio Ford Lara (Panama), p. Hassan Sobir ((Maldivy), p. Nicu Radulescu (Rumunsko), p. Pave Zupan-Ruskovic (Chorvátsko), p. Khaled Al-Rowaishan (Jemen).

Menovanie členov Výboru pre poverovacie listiny

VZ menovalo nasledovných riadnych členov WTO za členov Výboru pre poverovacie listiny: Kanada, Fidži, Guinea, Haiti, Izrael, Taliansko, Libanon, Lesoto, Nepál. Predsedom výboru sa stala p. Irenka Farmilo (Kanada) a podpredsedom p. Mauro di Pietro (Taliansko).

Menovanie predsedu Výboru v celku

VZ poverilo zástupcu Argentíny, p. Alejandro Varelo, za predsedu výboru. Výbor v celku je poverený pre otázky štatutárne, finančné, administratívne a technické.

Členstvo organizácie:

Schválenie žiadostí o plnoprávne členstvo v organizácii

Na XV. VZ sa po prvýkrát prezentovalo 6 nových krajín (Bután, Kuvajt, Litva, Lotyšsko, Saudská Arábia a Katar). Členstvo Saudskej Arábie vo WTO bolo schválené Výkonnou radou v júni 2002, v januári 2003 vstúpil do organizácie ako plnoprávny člen Katar a v marci 2003 Kuvajt.
VZ schválilo žiadosť o vstup do organizácie Butánu a Litvy, čím počet riadnych členov stúpol na aktuálnych 143. VZ schválilo prijatie Lotyšska za člena organizácie s účinnosťou od 1. januára 2005. 
Svoj záujem o členstvo v organizácii deklarovali aj Omán (2. apríla 2003) a Bielorusko (22. septembra 2003). VZ poverilo Výkonnú radu, aby prijala uvedené štáty za členov WTO po ukončení všetkých potrebných prístupových procedúr. 

Schválenie žiadostí o asociované členstvo v organizácii

	VZ zobralo na vedomie prijatie Portorika, ktoré znovu získalo asociované členstvo vo WTO v máji 2002. Otázka asociovaného členstva bola podľa slov generálneho tajomníka v podstate jedinou, ku ktorej delegáti vyjadrili rôzne názory a postoje. V tejto súvislosti bola v rámci Výkonnej rady zriadená pracovná skupina vedená Francúzskom, ktorej úlohou má byť prehodnotiť a navrhnúť v prípade potreby zmeny čl. 6 a 7 štatútu organizácie za účelom predefinovania vstupu asociovaných členov do WTO. 

 Schválenie žiadostí o afilované členstvo v organizácii

	VZ schválilo na základe odporúčania Výkonnej rady a v súlade s rezolúciou 279 (IX) žiadosti o afilované členstvo pre 39 inštitúcií z celého sveta zaoberajúcich sa cestovným ruchom (hotelové zväzy, asociácie cestovných kancelárií, vzdelávacie inštitúcie, výskumné centrá, združenia podnikateľov, turistické agentúry, ...).

Pozastavenie členstva v súlade s čl. 34 štatútu

	Uvedený článok sa aplikuje v prípade, keď si členský štát neplní svoje platobné záväzky a neplatí povinné členské príspevky do rozpočtu organizácie. 
	V súčasnosti 15 plnoprávnych a 11 afilovaných členov podlieha čl. 34 štatútu a preto ich práva a privilégiá vyplývajúce z členstva v organizácií sú pozastavené. U ďalších troch riadnych členov (Džibuti, Gabun a Venezuela) sa začnú uplatňovať ustanovenia príslušného článku v tom prípade, ak v rozmedzí jedného roka nebudú súhlasiť so splátkovým plánom na úhradu dlhov voči organizácií stanoveným generálnym tajomníkom WTO.
	Okrem toho WZ schválilo žiadosti o dočasnú výnimku z uplatňovania par. 13 finančných pravidiel.

Schválenie transformácie organizácie na špecializovanú agentúru OSN

	VZ vyjadrilo svoje uspokojenie nad tým, že ECOSOC schválilo konsenzom v júli 2003 návrh textu dohody o transformácii WTO na špecializovanú agentúru OSN a odporučilo na definitívne schválenie Valným zhromaždením OSN.
	VZ očakáva, že transformácia prinesie väčšie zviditeľnenie a uznanie, nie len pre samotné WTO, ale pre sektor cestovného ruchu vo všeobecnosti bez nároku na významné dodatočné náklady pre WTO a bez vplyvu na členské príspevky platené členmi WTO.
	VZ rozhodlo o schválení predloženého návrhu textu dohody o transformácii organizácie bez modifikácií. Transformácia nadobudne platnosť po definitívnom schválení návrhu dohody Valným zhromaždením OSN.

Prijatie správy generálneho tajomníka

	Generálny tajomník WTO sa vo svojej správe zameral predovšetkým na aktuálnu situáciu v medzinárodnom cestovnom ruchu. V úvode sa vrátil k predchádzajúcemu VZ WTO, ktoré sa konalo na jeseň roku 2001 v Kórei a v Japonsku, krátko po septembrových teroristických útokoch na Spojené štáty americké. Vtedy vyjadril vo svojom príhovore solidaritu s vládou a občanmi USA. Zároveň podporil rezolúciu VZ OSN 56/1 z 12. septembra 2001, ktorá naliehavo vyzývala k medzinárodnej spolupráci zameranej na vyhubenie terorizmu vo svete, ako aj rezolúciu 1368 (2001) Bezpečnostnej rady, ktorá vyjadrovala postoj bojovať všetkými prostriedkami proti teroristickým činom, ktoré ohrozujú medzinárodný mier a bezpečnosť vo svete. 
	Na XV. VZ v Číne vyjadril solidaritu s touto krajinou, ako aj ďalšími ázijskými destináciami nedávno postihnutými epidémiou SARS. 
	Od 11. septembra 2001 svet zažíva najvážnejšiu krízu v histórii svetového cestovného ruchu. Útoky prichádzajú jeden po druhom a sú namierené voči zahraničným turistom, ktorí sa stávajú nevinnými obeťami konfliktov. Napriek všetkým týmto negatívnym skúsenostiam, cestovný ruch neskolaboval, ako to niektorí predčasne predpovedali. 
	V roku 2001, napriek nešťastnej kombinácii tragických útokov na New York a Washington a celosvetovému ekonomickému útlmu, počet medzinárodných turistických pricestovaní klesol iba o 0,5 %, zatiaľ čo domáci cestovný ruch vzrástol prakticky vo všetkých krajinách. V nasledujúcom roku 2002 bolo zaznamenaných 715 miliónov medzinárodných pricestovaní, čo predstavovalo nárast oproti predchádzajúcemu obdobiu o 3,1%. Výsledky cestovného ruchu v celosvetovom meradle v minulom roku boli omnoho lepšie, než sa pôvodne predpokladalo. Cestovný ruch tak potvrdil svoju schopnosť flexibility a rýchleho zotavenia. 
	Očakávanie vojnového konfliktu v Iraku pred začatím samotných vojenských operácií spôsobilo z pohľadu cestovného ruchu viac škody, ako samotný konflikt. Dôvod vyplýva zo správania sa spotrebiteľov v cestovnom ruchu (turisti) a podnikateľov. Ak sa očakáva nepokojné obdobie, odkladajú svoje rozhodnutia na neskoršie z dôvodu neistoty. Konflikt v Iraku mal negatívny dopad na priemysel cestovného ruchu v posledných týždňoch roku 2002 a začiatkom roku 2003, pretože vyvolával u turistov strach, spôsobil vyčkávací postoj v rozhodovaní o dovolenkách a cestovaní, oneskorovanie v rezerváciách a realizovaní investičných plánov. 	Akonáhle sa situácia začala po ukončení relatívne krátkej vojenskej operácii v Iraku vyjasňovať, nový zdroj neistoty pre turistov úplne iného druhu sa objavil na obzore v súvislosti s vypuknutím SARS. Vážnosť dopadu tejto epidémie na cestovný ruch v Ázii vyplývala najmä z  neočakávaného a nepredvídateľného charakteru ochorenia.
	Výsledky cestovného ruchu v roku 2001, 2002 a v prvej polovici roku 2003 potvrdzujú, že potreba cestovať, či už za účelom obchodu alebo rekreácie, je veľmi hlboko zakorenená v súčasnej spoločnosti. Zo zákazníckeho správania sa dá odpozorovať, že spotrebitelia napriek všetkým prekážkam a ťažkostiam urobia všetko pre to, aby mohli cestovať, hoci by to znamenalo zmenu destinácie, redukciu výdavkov, odkladanie ciest, skracovanie pobytov, preorientovanie sa na domáci cestovný ruch na úkor medzinárodného cestovného ruchu.   
	Generálny tajomník vo svojej správe poukázal aj na štyri oblasti, v ktorých WTO za posledné roky dosiahla úspech: 
· intelektuálna úroveň (pokrok v globalizácii cestovného ruchu, reakcia na rýchle zmeny vo vzoroch spotrebiteľského správania, zvládanie kríz – krízový manažment)
· štatistické analýzy, turistické satelitné účty, ekoturizmus a udržateľný cestovný ruch, globálny etický kódex cestovného ruchu, zmierňovanie chudoby prostredníctvom cestovného ruchu, liberalizácia v  službách cestovného ruchu
· komunikácia
· pokrok v budovaní WTO ako silnej a životaschopnej inštitúcie s dobrým   finančným hospodárením.
	Naopak, za neúspech považuje generálny tajomník situáciu v národných úradoch a ministerstvách zodpovedných sa cestovný ruch v členských štátoch organizácie, ktoré často nezastávajú miesto, aké by im vzhľadom na celospoločenský význam cestovného ruchu malo patriť. Sila organizácie závisí na sile a postavení týchto inštitúcií v jednotlivých krajinách.
	Správa generálneho tajomníka sa dotkla aj problematiky liberalizácie v obchode so službami cestovného ruchu. V tomto smere WTO spolupracuje so Svetovou obchodnou organizáciou a inými organizáciami za účelom zabezpečenia, aby cestovný ruch bol riadne zohľadnený v rámcoch obchodných rokovaní. WTO spolupracuje aj s UNCTAD a ITC za účelom zlepšenia postavenia rozvojových krajín v službách cestovného ruchu a zároveň je zapojené spolu s ICAO do spoločných štúdií s cieľom zabezpečiť, aby základné letecké služby boli dostupné rozvojovým krajinám pre rozvoj ich cestovného ruchu. WTO sa snaží presadzovať liberalizáciu cestovného ruchu s ľudskou tvárou, pretože práve cestovný ruch môže byť jedným z najrozhodujúcejších faktorov v snahe o dosahovanie cieľov udržateľného rozvoja v globálnom obchodnom systéme, ako sa hovorí v Dožskej deklarácii, obzvlášť, pokiaľ ide o najchudobnejšie krajiny sveta. Pojem liberalizácia cestovného ruchu s ľudskou tvárou znamená, že priorita musí byť kladená na zmierňovanie chudoby férovým obchodom pri zohľadňovaní aspektu posilňovania udržateľného rozvoja. Je dôležité, aby liberalizácia vytvorila rovnaké podmienky konkurenčného boja na úrovni prostredia nutného pre rast služieb cestovného ruchu vo všetkých krajinách a efektívne bezpečné siete pre rozvíjajúce sa trhy.
	WTO svojou premenou na špecializovanú agentúru OSN vstúpi do novej etapy svojej existencie. Cestovný ruch okrem svojho rastúceho príspevku do svetovej ekonomiky môže zohrávať čoraz významnejšiu úlohu v riešení medzinárodných konfliktov, urovnávaní nezrovnalostí a presadzovaní mieru medzi národmi. V tejto súvislosti VZ požiadalo sekretariát WTO navrhnúť OSN, aby zaviedlo v blízkej budúcnosti “Medzinárodný rok cestovného ruchu” a tak prispelo prostredníctvom rôznych podujatí konaných pri tejto príležitosti po celom svete k zmierňovaniu medzinárodných konfliktov a konfrontácií medzi jednotlivými štátmi a snahe o celosvetový mier. Zároveň vyzvalo VZ svojich členov, aby podporili túto iniciatívu počas Valného zhromaždenia OSN.

Prijatie správy Výkonnej rady

	VZ schválilo správu Výkonnej rady prednesenú jej predsedom, p. Vladimírom Strzhalkovskiym, štátnym tajomníkom Ministerstva pre hospodársky rozvoj a obchod Ruskej federácie.  
	Úlohou Výkonnej rady v súlade s čl. 19(a) štatútu je prijímať všetky nevyhnutné opatrenia po konzultácii s generálnym tajomníkom na implementáciu rozhodnutí a odporúčaní VZ a následne podať správu o výsledkoch VZ. 
	Ďalej podľa čl. 20 štatútu Výkonná rada riadi činnosť organizácie v období medzi jednotlivými zasadnutiami VZ a prijíma všetky nevyhnutné administratívne a iné rozhodnutia pre zabezpečenie efektívneho fungovania organizácie. 
	Medzi najdôležitejšie rozhodnutia prijaté Výkonnou radou v ostatnom čase patrili: transformácia organizácie na špecializovanú agentúru OSN; zavedenie arabčiny ako nového rokovacieho jazyka organizácie; menovanie členov Etického výboru pre cestovný ruch; finančné záležitosti organizácie; program prác organizácie; príprava VZ. 
	Materiály prijaté a odsúhlasené vo Výkonnej rade sa predkladajú VZ s odporúčaním na ich schválenie.
	
Prijatie správy predsedu afilovaných členov

	VZ prijalo správu predsedu afilovaných členov organizácie, ktorá opisuje aktivity vykonané v rámci programu prác v období rokov 2002-2003.
	Medzi hlavné iniciatívy možno zaradiť:
-	Návrh na uskutočnenie medzinárodnej konferencie o cestovnom ruchu v stredozemnej oblasti, ktorý bol okamžite podporený vládou Španielska a Tuniska. Konferencia sa konala v Madride 30. januára 2002 a v Tunisku 1. marca 2002. 
-	Fórum expertov a profesionálov cestovného ruchu v Tesalonikách 1. - 2. novembra 2002.
-	Štúdia: Spolupráca verejného a súkromného sektora – zvýšenie konkurencieschopnosti cestovného ruchu a nadväzné semináre na uvedenú tému.
-	Publikácie a semináre zamerané na rozšírenie nových technológií do sektoru cestovného ruchu.
-	Podpora malých a stredných podnikov v cestovnom ruchu prostredníctvom organizovania odborných seminárov, transfer know-how,...
	Afilovaní členovia WTO si na VZ zvolili svojho nového predsedu, ktorým sa stal p. André Vallerand z Kanady, bývalý minister pre cestovný ruch provincie Quebec. Nahradil tak p. Martina Brackenburyho, predsedu Medzinárodnej federácie touroperátorov, ktorý bol vo funkcii od roku 1995.
	
Prijatie správy o implementácii generálneho programu prác organizácie za obdobie 2002-2003

	VZ prijalo správu, ktorá hovorí o aktivitách uskutočnených v rámci generálneho programu prác organizácie v období rokov 2002-2003. Jednotlivé aktivity sú rozdelené do nasledovných základných sekcií:
-	Rozvojová spolupráca a regionálne aktivity
-	Rozvoj ľudských zdrojov
-	Udržateľný rozvoj cestovného ruchu
-	Kvalita v rozvoji cestovného ruchu
-	Štatistika a analýzy cestovného ruchu
-	Výskum trhu a propagácia
-	Komunikačná a dokumentačná činnosť
-	Špeciálne programy zamerané na destinácie.
	V správe sú osobitne vyzdvihnuté ako veľmi úspešné projekty zamerané na Hodvábnu cestu, špeciálny program pre podporu cestovného ruchu v sub-Saharskej Afrike, odborný podporný program pre obnovu cestovného ruchu v oblasti Stredného Východu a severnej Afriky a semináre o krízovom manažmente uskutočnené v Ázii a Pacifiku.
	VZ uvítalo širokú škálu nových vzdelávacích aktivít organizovaných sekciou rozvoja ľudských zdrojov WTO, predovšetkým iniciatívu S.Best, kurzy GTAT a SIS, WTO a TedQual Practicum.
	Medzi ďalšie významné aktivity WTO v sledovanom období patrili: 1. Medzinárodná konferencia o klimatických zmenách a cestovnom ruchu, ktorá sa konala v apríli 2003 v Tunisku; implementácia špeciálneho programu zameraného na boj proti zneužívaniu a ochranu detí v cestovnom ruchu v spolupráci s Európskou komisiou; program propagácie zavedenia národných satelitných účtov cestovného ruchu; ...

Schválenie návrhu programu a rozpočtu organizácie na obdobie 2004-2005 

VZ schválilo nový návrh programu prác organizácie, ktorý zohľadňuje nové priority, akými sú príspevok cestovného ruchu k udržateľnému rozvoju, boj proti chudobe prostredníctvom cestovného ruchu, ako aj nové aktivity zamerané na destinácie a manažment  destinácií.
VZ schválilo nový rozpočet na nadchádzajúce 2 roky: 10 645 000,- EUR predstavuje čiastku vymedzenú na rok 2004 a 11 499 000,- EUR je suma stanovená pre rok 2005.

Administratívne a finančné záležitosti organizácie:

Prijatie správy generálneho tajomníka o finančnej situácii organizácie

	VZ prijalo správu generálneho tajomníka, ktorá konštatuje, že k termínu konania VZ bol stav v príspevkoch získaných od členov organizácie 79% a 97% sa dosiahlo v odhadovaných príjmoch. Príjmy z úhrady dlhov na členských príspevkoch boli vo výške 1 044 665,- EUR, čo predstavuje 149% sumy odhadnutej na rok 2003.

Voľby členov Penzijného výboru 
	
	VZ rozhodlo o znovuzvolení nasledovných členov uvedeného výboru na dvojročné obdobie 2004-2005: 	· Španielsko, člen
		· India, člen
		· Argentína, alternujúci člen
		· Pobrežie Slonoviny, alternujúci člen.

Zavedenie arabského jazyka 

VZ uvítalo opatrenia prijaté generálnym tajomníkom v súlade s rezolúciou 361(XII) za účelom urýchlenia procesu zavedenia arabského jazyka ako nového rokovacieho jazyka organizácie. Zavedenie tohto jazyka je zároveň spojené s nárastom členov spomedzi arabských krajín vo WTO.
VZ vyzvalo členské štáty, aby v tejto súvislosti ratifikovali novelu čl. 38 štatútu organizácie týkajúcu sa zavedenia arabčiny ako oficiálneho jazyka WTO, prijatú rezolúciou VZ 61(III).
V súvislosti so žiadosťou portugalsky hovoriacich krajín o začlenenie portugalského jazyka medzi pracovné jazyky organizácie, VZ požiadalo generálneho tajomníka predložiť na 73. zasadnutie Výkonnej rady správu o finančných dôsledkoch prijatia portugalčiny medzi pracovné jazyky WTO.
VZ zároveň požiadalo generálneho tajomníka, aby preštudoval požiadavku Číny začleniť čínštinu medzi rokovacie jazyky organizácie. Túto požiadavku predložila čínska strana vzhľadom na transformáciu WTO na špecializovanú agentúru OSN, keďže čínsky jazyk je oficiálnym jazykom OSN.

Stanovenie výšky členských príspevkov na obdobie 2004-2005

VZ schválilo nový rozpočet na obdobie rokov 2004-2005 vo výške 22 144 000,- EUR, z čoho 10 645 000,- EUR je určených pre rok 2004 a 11 499 000,- pre rok 2005. 
VZ rozhodlo, že rozpočtové príjmy schválené na nasledujúce obdobie budú vykryté z členských príspevkov plnoprávnych a asociovaných členov vo výške 9 166 000,- EUR pre rok 2004 a 9 450 000,- EUR pre rok 2005. 
Zároveň VZ rozhodlo ponechať výšku členských príspevkov pre afilovaných členov na obdobie 2004-2005 na rovnakej úrovni ako v období 2002-2003, t. j. 2000,- EUR/rok, z čoho 1500,- EUR bude alokovaných ako príspevok do rozpočtu organizácie a 500,- EUR bude určených na vlastné aktivity afilovaných členov.

Schválenie dohôd uzavretých organizáciou

VZ schválilo 11 dohôd, ktoré WTO uzatvorilo s inými medzivládnymi organizáciami a štátmi (ECLAC, EC, UNCTAD, OIC, FEMP, IFITT, TIA, UNED,...).

Odsúhlasenie zloženia Svetového etického výboru pre cestovný ruch

V súlade s rezolúciou 438(XIV) Výkonná rada zostavila Svetový etický výbor pre cestovný ruch, v ktorom majú svoje zastúpenie plnoprávni členovia, asociovaní členovia, ako aj afilovaní členovia. Nominácie do výboru sú na meno a jeho členovia volení na štyri roky sú významné osobnosti z oblasti cestovného ruchu nezávislé na vládach členských krajín WTO. Každá regionálna komisia má vo výbore svojho jedného zástupcu a jedného alternáta, v prípade Európy sú to predstavitelia Rakúska a Talianska.
VZ rozhodlo, že prvé stretnutie výboru sa bude konať v Taliansku a zároveň táto krajina bude stálym sídlom výboru. 
VZ poverilo výbor posúdiť návrh zmierovacieho mechanizmu pre urovnávanie sporov tak, ako je to stanovené v časti II Protokolu o implementácii Globálneho etického kódexu cestovného ruchu. Globálny etický kódex cestovného ruchu bol prijatý na XIII. VZ WTO, ktoré sa konalo v roku 1999 v Čile. Kódex bol vytvorený ako syntéza rôznych dokumentov, kódexov a deklarácií cestovného ruchu publikovaných za uplynulé roky. Medzi najdôležitejšie princípy kódexu patrí:
-	rešpektovanie a porozumenie kultúrnych hodnôt, náboženského, filozofického a morálneho presvedčenia,
-	obojstranná tolerancia a uznávanie rozdielov medzi ľuďmi a kultúrami podporovaním ľudských práv najzraniteľnejších skupín, hlavne žien, detí, starších a zdravotne postihnutých,
-	všeobecné právo na cestovanie,
-	voľný pohyb v rámci krajiny a medzi štátmi,
-	uznávanie medzinárodných inštitúcií a nevládnych organizácií, ktorých aktivity sú spojené s cestovným ruchom, ľudskými právami a ochranou životného prostredia.
Protokol o implementácii Globálneho etického kódexu bol prijatý na predchádzajúcom VZ v roku 2001 a skladá sa z dvoch častí. Prvá je venovaná problematike zriadenia orgánu zodpovedného za interpretáciu, uplatňovanie a vyhodnocovanie ustanovení Globálneho etického kódexu a druhá sa týka zmierovacieho mechanizmu pre urovnávanie sporov. Globálny etický kódex bol preložený do mnohých jazykov vrátane slovenčiny. 

Informácia o aktivitách uskutočnených pri príležitosti osláv Svetového dňa cestovného ruchu /World Tourism Day – WTD - 27. september/ v rokoch 2002 a 2003 a schválenie tém osláv Svetového dňa cestovného ruchu  na roky 2004 a 2005

VZ WTO na svojom III. zasadnutí v roku 1979 v Španielsku rozhodlo ustanoviť 27. september za Svetový deň cestovného ruchu. Prvé oslavy WTD sa uskutočnili v roku 1980 a ústrednou témou bol prínos cestovného ruchu pre ochranu kultúrneho dedičstva, mier a vzájomné porozumenie. Konkrétny dátum osláv WTD 27. september predstavuje dôležitý míľnik pre svetový cestovný ruch, pretože boli v tento deň v roku 1970 prijaté stanovy WTO. Načasovanie osláv WTD je symbolické aj preto, že sa koná v čase, keď sa končí hlavná turistická sezóna na severnej a zároveň sa začína na južnej zemskej pologuli. Hlavným zmyslom WTD je vyzdvihnutie cestovného ruchu, jeho sociálnych, kultúrnych, politických a ekonomických hodnôt a prínosu pre celkový rozvoj spoločnosti.
XIV. VZ WTO, ktoré sa zišlo v jeseni 2001 v Kórei a v Japonsku, prijalo rezolúciu 439(XIV), podľa ktorej boli na základe odporúčania Výkonnej rady odsúhlasené nasledujúce témy pre oslavy 23. a 24. Svetového dňa cestovného ruchu: 
-	2002: Ekoturizmus, kľúč k trvalo udržateľnému rozvoju
-	2003: Cestovný ruch: vedúca sila znižovania chudoby, vytvárania pracovných miest a sociálnej harmónie. 
Kostarika bola hostiteľskou krajinou osláv 23. WTD v roku 2002. Pri príležitosti osláv 23. WTD boli publikované prejavy pápeža Jána Pavla II, ako aj francúzskeho prezidenta Jacquesa Chiraca. WTO sekretariát vydal pamätnú brožúru s posolstvom generálneho tajomníka WTO. 
Oficiálne 24. oslavy WTD sa uskutočnili v Alžírsku, ako hostiteľskej krajine. Vzhľadom na ničivé zemetrasenie, ktoré postihlo túto krajinu v máji, alžírska vláda sa rozhodla obmedziť všetky verejné oslavy. 
VZ rozhodlo vybrať nasledovné témy pre oslavy WTD:
-	2004: Šport a cestovný ruch: dve hybné sily pre vzájomné porozumenie, kultúru a rozvoj spoločností.
-	2005: Cestovanie a doprava: od predstáv Julesa Verna až po realitu 21. storočia.
VZ zároveň určilo konsenzom Malajziu za hosťujúcu krajinu a partnera WTO pre oslavy WTD v roku 2004 a Katar pre rok 2005.
VZ rozhodlo o nasledovnom poradí pre ďalšie oslavy WTD dodržiavajúc spravodlivý geografický princíp: 	· 2006 – Európa
			· 2007 – južná Ázia
			· 2008 – Amerika
			· 2009 – Afrika.

Prijatie správy o ST-EP iniciatíve (sustainable tourism/udržateľný cestovný ruch – eliminating poverty/zmierňovanie chudoby)

ST-EP iniciatíva je projekt WTO, ktorý spája udržateľný cestovný ruch so znižovaním chudoby vo svete, predovšetkým v rozvojových krajinách tretieho sveta. WTO predstavilo tento projekt spolu s UNCTAD na svetovom samite o udržateľnom rozvoji, ktorý sa konal v auguste minulého roku v Johanesburgu. Uvedený projekt je manifestáciou miléniových rozvojových cieľov OSN, ktoré hovoria o zredukovaní extrémnej chudoby vo svete o polovicu do roku 2015 a zároveň odráža princípy stanovené v Globálnom etickom kódexe cestovného ruchu. Zároveň je táto iniciatíva aj príspevkom k téme Svetového dňa cestovného ruchu 2003, ktorá je zameraná na znižovanie chudoby vo svete prostredníctvom cestovného ruchu a odráža jednu z kľúčových priorít WTO. 

	
Voľby členov Výkonnej rady

VZ na základe návrhov regionálnych komisií a v zmysle platných pravidiel a štatútu organizácie zvolilo nových členov Výkonnej rady na obdobie 2003-2007:
· Botswana						· Nigéria
· Brazília (2003-2005) / Peru (2005-2007)		· Filipíny
· Bulharsko						· Kórejská republika
· Chorvátsko						· Senegal
· Indonézia						· Seychely
· Taliansko						· Tunisko
· Mali							· Turecko
· Mexiko (2003-2005) / Kanada (2005-2007).
Asociovaných členov do roku 2005 vo Výkonnej rade bude reprezentovať Macao.
	Ruskej federácii bol predĺžený mandát predsedu Výkonnej rady, zatiaľ čo Jordánsko a Nigéria budú v roku 2004 zastávať posty podpredsedov Výkonnej rady WTO. 
	Najbližšie zasadnutie Výkonnej rady sa uskutoční v júni 2004 v Indii.

Voľba audítorov na obdobie 2004-2005
	
VZ predĺžilo termín pôsobenia audítorov finančných účtov WTO pre Indiu a Španielsko aj na obdobie 2004-2005.

Určenie miesta a dátumu konania XVI. VZ WTO

VZ rozhodlo o mieste konania XVI. VZ WTO v roku 2005 v októbri v Senegali. 

Počas konania VZ sa uskutočnila aj výstava a súťaž plagátov s tematikou cestovného ruchu. SR sa prezentovala na súťaži s plagátmi vydanými SACR zobrazujúcimi historické centrum mesta Levoče, Spišský hrad a Kriváň. Na záver VZ bola súťaž vyhodnotená. Vybratých bolo 5 plagátov, jeden za každú regionálnu komisiu, ohodnotených výberovou komisiou ako najkrajšie:
· Afrika – Etiópia
· Ázia – Bután
· Amerika – Argentína
· Európa – Litva
· Stredný Východ – Síria. 

V priebehu konania XV. VZ sa uskutočnili zasadnutia všetkých pracovných výborov a komisií organizácie. Z pohľadu SR medzi najvýznamnejší patrí Výbor WTO pre rozpočet a financie a regionálna Komisia WTO pre Európu.
SR bola do finančného a rozpočtového výboru zvolená v roku 1993. Mandát jej bol dvakrát predĺžený až do roku 2003. Členstvo SR v uvedenom výbore možno považovať za významnú funkciu v rámci organizácie. Výbor navrhuje a zostavuje rozpočet organizácie a kontroluje jeho čerpanie, sleduje platobnú disciplínu členov, dodržiavanie finančného poriadku organizácie a navrhuje aplikáciu jeho ustanovení. Svojimi aktivitami v minulosti v rámci výboru prispelo Slovensko k prepracovaniu a modifikácii systému členských príspevkov a kritérií vplývajúcich na stanovenie výšky členského príspevku. V dôsledku zmeny systému sa členský príspevok SR do generálneho fondu WTO výrazne znížil. Na základe prednesenej kandidatúry na zasadnutí Komisie pre Európu, SR bola opätovne zvolená za člena výboru, kde spolu s Ruskou federáciou bude zastupovať Európu vo funkčnom období 2004-2007.

Komisia pre Európu

Na zasadnutí regionálnej Komisie pre Európu sa rozhodovalo o nových členoch, ktorí budú zastupovať európske členské štáty WTO vo funkčnom období 2004-2007 v jednotlivých pracovných odborných výboroch WTO a vo Výkonnej rade. 
V úvode zasadnutia sa konali voľby nových členov do Výkonnej rady. Na základe výsledku tajného hlasovania Európu vo Výkonnej rade budú v rokoch 2004-2007 zastupovať nasledovné štyri štáty: Bulharsko, Chorvátsko, Taliansko, Turecko.
Delegácia SR na zasadnutí prejavila svoj záujem o predĺženie členstva vo Výbore pre rozpočet a financie do roku 2007, čo bolo ostatnými členmi komisie jednohlasne schválené. 
	Delegáti potvrdili vo funkcii prezidenta komisie prof. Petra Kellera zo Švajčiarska.
	Na záver zasadnutia sa delegáti dohodli, že ďalšie zasadnutie komisie sa uskutoční v termíne od 19. – 21. mája 2004 v Taliansku a San Marine. 

	Súčasťou programu XV. VZ boli aj odborné semináre, konferencie, okrúhle stoly a tlačové konferencie. Okrúhly stôl 1 bol venovaný problematike zmierňovania chudoby vo svete v kontexte udržateľného cestovného ruchu. Okrúhly stôl bol rozdelený na dve časti. Prvá bola venovaná prezentácii spoločnej stratégie WTO a UNCTAD zameranej na boj proti chudobe najmä v najmenej rozvinutých krajinách sveta a predstaveniu ST-EP iniciatívy a jej akčného plánu. Druhá časť okrúhleho stola bola organizovaná vo forme panelu pozvaných odborníkov, ktorí v rámci diskusie odpovedali na otázky týkajúce sa foriem a možností znižovania chudoby prostredníctvom cestovného ruchu.
	V rámci okrúhleho stola 2 bolo prezentované druhé číslo publikácie Barometer svetového cestovného ruchu, ktorý pripravila sekcia výskumu trhu a propagácie WTO s cieľom monitorovať v krátkodobom horizonte vývoj svetového cestovného ruchu a tak poskytnúť sektoru cestovného ruchu adekvátne a aktuálne informácie. Barometer vychádza trikrát ročne a skladá sa z troch základných častí: prehľadu krátkodobých štatistických informácií o vývoji cestovného ruchu v jednotlivých turistických destináciách a v leteckej doprave; retrospektívny pohľad a prognostické hodnotenie budúceho vývoja panelom expertov v oblasti cestovného ruchu; vybrané ekonomické ukazovatele relevantné k cestovnému ruchu. Podľa aktuálnych odhadov expertov možno do konca roku očakávať pozitívny trend vo vývoji svetového cestovného ruchu, hoci mnohé destinácie ešte stále zápasia so škodami spôsobenými dôsledkami ozbrojeného konfliktu v Iraku, epidémie SARS, či ničivými požiarmi v dôsledku mimoriadne suchého a horúceho leta.
	Pre delegátov VZ bol pripravený aj odborný seminár o konsolidácii sektoru cestovného ruchu a vplyvoch na destinácie a podnikateľské subjekty. Cieľom seminára bolo poukázať na súčasné zmeny na trhoch, identifikovať očakávania zákazníkov a ich reakcie, charakterizovať nové podnikateľské prostredie, hľadať možnosti spolupráce medzi verejným a súkromným sektorom za účelom znižovania nestability na trhoch.
	Rada pre vzdelávanie WTO organizovala počas VZ konferenciu na tému úloha vzdelávania v manažmente kvality. Zámerom konferencie bolo poukázať na to, ako vzdelávanie, tréning a výskum môžu zlepšiť konkurencieschopnosť destinácií. V minulosti vzdelávaniu v súvislosti s marketingovým úsilím turistických destinácií nebol pripisovaný príliš veľký význam. Naopak, v súčasnosti je vzdelávanie považované za kritický faktor konkurencieschopnosti destinácií. 
	Na VZ mali delegáti možnosť oboznámiť sa aj s novým projektom WTO – elektronickou knižnicou, ktorá znamená novú formu prístupu k informáciám cez Internet po celom svete. Táto virtuálna knižnica umožňuje prístup k veľkému množstvu WTO publikácií a dokumentov z oblasti cestovného ruchu. Prostredníctvom knižnice sú prezentované aj najnovšie štatistické údaje za jednotlivé členské krajiny organizácie. Jednotlivé dokumenty je možné hľadať pomocou kategórií, pričom každá kategória poskytuje stručný abstrakt skupiny dostupných dokumentov. Pomocou jednoduchého navigačného systému je ľahké nájsť potrebný dokument. 
	Oficiálna delegácia SR využila priestor na VZ aj na pracovné stretnutia so svojimi partnermi z rôznych krajín. 
Zloženie oficiálnej delegácie SR na XV. VZ WTO:

vedúci delegácie:
László Pomothy
štátny tajomník Ministerstva hospodárstva SR

členovia delegácie:
Peter Paulen
veľvyslanec SR v Pekingu,

Dušan Novotný
vedúci OBEO v Pekingu, 

Magdaléna Grellnethová
štátny radca, koordinátorka referátu medzinárodnej spolupráce v CR Ministerstva hospodárstva SR,

Eliška Romanová
odborný radca referátu medzinárodnej spolupráce v CR, Ministerstvo hospodárstva SR.

Účasť na zasadnutiach počas XV. VZ WTO:

17. október – piatok
· Výbor pre rozpočet a financie (CBF)

18. október – sobota	
· Komisia pre Európu (CEU)

19. október – nedeľa	
· Otvárací ceremoniál

20. október – pondelok
· 1. plenárne zasadnutie
· 2. plenárne zasadnutie

21. október – utorok
· 3. plenárne zasadnutie
· Odborný seminár – Konsolidácia sektoru cestovného ruchu a vplyv na destinácie 
                                  a podnikateľské subjekty 

22. október – streda
· 1. zasadnutie Výboru v celku
· Okrúhly stôl 1 – Zmierňovanie chudoby v kontexte 
                             udržateľného cestovného ruchu
· 2. zasadnutie Výboru v celku				
· Okrúhly stôl 2 – Zasadnutie Výboru pre obnovu cestovného   ruchu

23. október – štvrtok		
· 4. plenárne zasadnutie
· Odborná konferencia – Úloha vzdelávania v manažmente kvality

24. október – piatok
· 5. plenárne zasadnutie
Prerokovaná agenda počas XV. VZ WTO:

1.	Prijatie programu

2.	Voľba prezidenta a vice-prezidentov VZ

3.	Vymenovanie Výboru pre poverovacie listiny

4.	Vymenovanie predsedu Výboru v celku

5.	Členstvo v organizácii

(a)	schválenie žiadostí o členstvo
(b)	pozastavenie členstva podľa čl. 34 štatútu
(c)	žiadosti o dočasnú výnimku z uplatňovania par. 13 finančných pravidiel

6.	Transformácia organizácie na špecializovanú agentúru OSN

7.	Správa generálneho tajomníka

8.	Správa Výkonnej rady

9.	Správa predsedu afilovaných členov

10.	Zavedenie arabského jazyka a rozšírenie lingvistickej diverzity v rámci aktivít organizácie

11.	Správa Výboru pre poverovacie listiny

12.	Správa o implementovaní generálneho programu prác organizácie na obdobie 2002 – 2003

13.	Návrh programu a rozpočtu organizácie na obdobie 2004 – 2005

(a)	program
(b)	rozpočet

14.	Administratívne a finančné záležitosti

(a)	Správa generálneho tajomníka o finančnej situácii organizácie
(b)	Voľba členov Penzijného výboru na obdobie rokov 2004 – 2005

15.	Odhad členských príspevkov do rozpočtu organizácie na obdobie 2004 – 2005

16.	Schválenie dohôd uzatvorených organizáciou

17.	Členstvo vo Svetovom etickom výbore pre cestovný ruch

18.	Svetový deň cestovného ruchu: informácia o aktivitách v rokoch 2002 a 2003 a schválenie tém a hostiteľskej krajiny pre oslavy SDCR v rokoch 2004 a 2005

19.	Voľba členov Výkonnej rady

20.	Voľby audítorov na obdobie 2004 – 2005

21.	Miesto a termín konania XVI. VZ

22.	Prehľad prijatých návrhov rezolúcií počas XV. VZ

Záver:

Delegácia SR na XV. VZ WTO splnila svoju úlohu. SR deklarovala svoj záujem aktívne spolupracovať s WTO a jej členmi formou prezentovania kandidatúry za člena Výboru pre rozpočet a financie na funkčné obdobie 2004-2007, na základe ktorej jej bolo toto členstvo predĺžené. Podporila politiku rozširovania organizácie a jej nové smerovanie odzrkadlené v transformácii na špecializovanú agentúru OSN, ktoré má smerovať k vybudovaniu uznávanej a atraktívnej medzinárodnej organizácii pokrývajúcej oblasť cestovného ruchu v celosvetovom meradle.

Z účasti na XV. VZ WTO vyplynuli pre Slovenskú republiku nasledovné závery:

-	zabezpečovať prezentáciu SR ako plnoprávneho člena WTO na podporných podujatiach organizovaných WTO,
-	aktívne sa zúčastňovať práce vo Výbore WTO pre rozpočet a financie so sídlom v Madride, do ktorého bola SR opätovne zvolená a kde spolu s Ruskou federáciou bude zastupovať Európu vo funkčnom období 2004-2007,
-	aktívne sa zúčastňovať na pravidelných zasadnutiach regionálnej Komisie WTO pre Európu,
-	v spolupráci s odbornou verejnosťou sa podieľať na organizácii aktivít súvisiacich s oslavami Svetového dňa cestovného ruchu /27. september/ na Slovensku podľa schválených tém na roky 2004 a 2005.